**Să nu-mi uiți ploaia!**

*Doina Bezea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu-mi uiți ploaia

de durere nebună,

cu care-ți cântam

ca o ceață prin vise,

poteci de pustiu

mă-nchinau sub furtună,

prin iriși de stele

căutam ce pierise!

Răsuceam roua-n pic

pe o strună amară,

se copsese gutuia

într-un verde târziu,

presăram ploaia-n spic

peste-un creștet de vară,

mă ardea dorul tău

blestemat,sângeriu!

Pe sub creste de cer

toamna-și cântă prohodul,

sub un nor ruginit

arvunesc aripi noi,

simt frisoane de ger

pregătind eșafodul,

nu e toamna ce urlă

ci iubirea-mi prin ploi!

Autor Doina Bezea